A Bizottság 1999/39/EK irányelve

(1999. május 6.)

a csecsemők és a kisgyermekek számára készült feldolgozott gabonaalapú élelmiszerekről és bébiételekről szóló 96/5/EK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 96/84/EK európai parlamenti és tanácsi irányelvvel [1] módosított, a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelvre [2] és különösen annak 4. cikke (1) bekezdésére,

az élelmiszerügyi tudományos bizottsággal történt konzultációt követően,

(1) mivel a 98/36/EK irányelvvel [3] módosított 96/5/EK bizottsági irányelv [4] 6. cikke úgy rendelkezik, hogy a feldolgozott gabonaalapú élelmiszerek és bébiételek semmiféle anyagból nem tartalmazhatnak olyan mennyiséget, amely veszélyeztetné a csecsemők és a kisgyermekek egészségét, továbbá hogy az ilyen anyagok szükséges megengedett legmagasabb mértékeit haladéktalanul meg kell állapítani;

(2) mivel a feldolgozott gabonaalapú élelmiszerekben és a bébiételekben fellelhető peszticidszer-maradványok megengedett legmagasabb mértékeire vonatkozó eltérő szabályozás bizonyos tagállamok között kereskedelmi akadályokat okoz;

(3) mivel a legutóbb a 97/41/EK irányelvvel [5] módosított, a gyümölcsökben és zöldségekben, illetve azok felületén található peszticidszer-maradványok megengedett legmagasabb mértékének meghatározásáról szóló, 1976. november 23-i 76/895/EGK tanácsi irányelv [6], valamint a legutóbb a 98/82/EK irányelvvel [7] módosított, a gabonafélékben, illetve azok felületén található peszticidszer-maradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelv [8], továbbá a legutóbb a 98/82/EK irányelvvel módosított, az állati eredetű élelmiszerekben, illetve azok felületén található peszticidszer-maradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelv [9], valamint a legutóbb a 98/82/EK irányelvvel módosított, az egyes növényi eredetű termékekben – többek között a gyümölcsökben és zöldségekben –, illetve azok felületén található peszticidszer-maradványok megengedhető legmagasabb mértékének meghatározásáról szóló, 1990. november 27-i 90/642/EGK tanácsi irányelv [10] rendelkezéseiben megállapított peszticidszer-maradványok megengedett legmagasabb mértékei nem érintik a feldolgozott gabonaalapú élelmiszerekre és bébiételekre vonatkozó különleges rendelkezéseket;

(4) mivel – a Közösség nemzetközi kötelezettségeit figyelembe véve – azon esetekben, amikor a vonatkozó tudományos bizonyítékok nem elégségesek, az elővigyázatosság elvének alkalmazása lehetővé teszi, hogy a Közösség ideiglenes intézkedéseket fogadjon el a rendelkezésére álló vonatkozó információ alapján, amíg a további kockázatfelmérést és az intézkedés felülvizsgálatát indokolt időn belül el nem végzik;

(5) mivel az élelmiszerügyi tudományos bizottság 1997. szeptember 19-i, illetve 1998. június 4-i két véleménye alapján kétségek merültek fel a csecsemők és kisgyermekek egészségének védelmében jelenleg megengedhető napi bevitel (ADI) értékeinek helytállóságát illetően; mivel a kifejezésre juttatott kétségek nemcsak a peszticidekkel és peszticidszer-maradványokkal, hanem a veszélyes vegyi anyagokkal is kapcsolatosak, és következésképpen a Bizottság meg fogja vizsgálni annak lehetőségét, hogy mihamarabb rögzítse a csecsemők és a kisgyermekek számára készült élelmiszerekben fellelhető nehézfémek megengedett legmagasabb mértékeit;

(6) mivel ezért a csecsemők és kisgyermekek számára készített különleges táplálkozási célokra szánt élelmiszerekre vonatkozóan indokolt egy nagyon alacsony közös határérték elfogadása valamennyi peszticid esetében, amíg az ilyen anyagok esetenkénti tudományos vizsgálata és értékelése meg nem történik;

(7) mivel ezt a nagyon alacsony közös határértéket 0,01 mg/kg-ban kell rögzíteni, ami a gyakorlatban a legkisebb kimutatható érték;

(8) mivel a Bizottság az érdekelt felekkel együttműködve törekedni fog arra, hogy késedelem nélkül elvégezze a felülvizsgálatot, és rögzítse a megfelelő és tudományosan igazolt mértékeket, amelyek az új VII. mellékletben fognak szerepelni;

(9) mivel a peszticidszer-maradványokra vonatkozóan szigorú korlátozásokat kell megállapítani; mivel a nyersanyagok gondos kiválogatásával, továbbá feltéve, hogy a feldolgozott gabonaalapú élelmiszerek és bébiételek előállításuk során jelentős feldolgozáson mennek keresztül, lehetséges az olyan termékek gyártása, amelyek nagyon kevés peszticidszer-maradványt tartalmaznak;

(10) mivel azonban néhány peszticid esetében még az ilyen alacsony mértékek mellett is fennállhat annak a lehetősége, hogy a legrosszabb esetre vonatkozó beviteli feltételek mellett túllépik e peszticidek megengedhető napi bevitelének (ADI) értékeit; mivel ezért a feldolgozott gabonaalapú élelmiszerek és bébiételek nem tartalmazhatnak ilyen peszticideket, és ezen élelmiszereket az ilyen peszticidek felhasználása nélkül kell előállítani;

(11) mivel a legutóbb az 1999/1/EK bizottsági irányelvvel [11] módosított, 91/414/EGK tanácsi irányelv [12] alapján a peszticidek tudományos vizsgálata során mihelyt meghatározzák ADI-értéket, azt a feldolgozott gabonaalapú élelmiszerekre és bébiételekre vonatkozó megengedett maximális maradékanyag-határértékek megállapításának alapjául fogják használni, adott esetben a 86/362/EGK, a 86/363/EGK és a 90/642/EGK irányelv keretében követett megközelítés alkalmazásával;

(12) mivel ezen irányelv az ezen anyagokkal kapcsolatos jelenlegi ismereteket tükrözi; mivel minden tudományos vagy technikai fejlődés miatt szükségessé váló módosításról a 89/398/EGK irányelv 13. cikkében megállapított eljárás szerint fognak határozni;

(13) mivel a 96/5/EK irányelvet ennek megfelelően módosítani kell;

(14) mivel az ezen irányelvben megállapított intézkedések összhangban vannak az Élelmiszerügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 96/5/EK irányelv a következőképpen módosul:

1. Az 1. cikk (4) bekezdése a következő francia bekezdéssel egészül ki:

"– "peszticidszer-maradvány": a feldolgozott gabonaalapú élelmiszerekben és bébiételekben fellelhető, a 91/414/EGK tanácsi irányelv [13] 2. cikkének 1. pontjában meghatározott növényvédő szer maradványa, beleértve metabolitjait és lebomlásából vagy reakciójából származó termékeket,"

2. A 6. cikk helyébe a következő rendelkezés lép:

"6. cikk

(1) A feldolgozott gabonaalapú élelmiszerek és bébiételek semmiféle anyagból nem tartalmazhatnak olyan mennyiséget, amely veszélyeztethetné a csecsemők és a kisgyermekek egészségét. A szükséges megengedett legmagasabb mértéket haladéktalanul megállapítják.

(2) A feldolgozott gabonaalapú élelmiszerek és bébiételek egyetlen peszticidszer-maradvány esetében sem tartalmazhatnak 0,01 mg/kg mértéket meghaladó mennyiséget azon anyagok kivételével, amelyekre a VII. melléklet különleges mértékeket ír elő.

A fenti mértékek a gyártó ajánlása szerint fogyasztásra kész, vagy annak utasításai szerint otthon elkészíthető feldolgozott gabonaalapú élelmiszerekre és bébiételekre vonatkoznak.

A peszticidszer-maradványok mértékeinek meghatározására szolgáló analitikai módszerek általánosan elfogadott szabványosított módszerek.

(3) A VIII. mellékletben felsorolt peszticideket nem lehet felhasználni feldolgozott gabonaalapú élelmiszerek és bébiételek előállítására készült mezőgazdasági termékekben.

(4) A mikrobiológiai feltételeket szükség szerint állapítják meg."

3. Az irányelv a következő VII. és VIII. melléklettel egészül ki:"

VII. MELLÉKLET

Peszticidek különleges megengedett maximum maradékanyag-határértékei a feldolgozott gabonaalapú élelmiszerekben és bébiételekben

+++++ TIFF +++++

VIII. MELLÉKLET

Peszticidek, amelyek nem használhatók fel feldolgozott gabonaalapú élelmiszerek és bébiételek előállítására szolgáló mezőgazdasági termékekben

Az anyag kémiai neve

"

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2000. június 30-ig megfeleljenek. Erről haladéktalanul tájékoztatják a Bizottságot.

Ezeket a törvényi, rendeleti és közigazgatási rendelkezéseket úgy kell alkalmazni, hogy:

a) legkésőbb 2000. június 30-ig lehetővé tegyék az ezen irányelvnek megfelelő termékek forgalmazását;

b) 2002. július 1-jétől kezdődő hatállyal megtiltsák azon termékek forgalmazását, amelyek nem felelnek meg ezen irányelvnek.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1999. május 6-án.

a Bizottság részéről

Martin Bangemann

a Bizottság tagja

[1] HL L 48., 1997.2.19., 20. o.

[2] HL L 186., 1989.6.30., 27. o.

[3] HL L 167., 1998.6.12., 23. o.

[4] HL L 49., 1996.2.28., 17. o.

[5] HL L 184., 1997.7.12., 33. o.

[6] HL L 340., 1976.12.9., 26. o.

[7] HL L 290., 1998.10.29., 25. o.

[8] HL L 221., 1986.8.7., 37. o.

[9] HL L 221., 1986.8.7., 43. o.

[10] HL L 350., 1990.12.14., 71. o.

[11] HL L 21., 1991.1.28., 21. o.

[12] HL L 230., 1991.8.19., 1. o.

[13] HL L 230., 1991.8.19., 1. o.

--------------------------------------------------